सिमरा गोल्डकप तयारी सुरु
बाराको सिमरास्थित रंगशालामा माघ पहिलो सातादेखि हुने रुस्लान दसौं सिमरा गोल्डकप फुटबल २०७५ को तयारी सुरु भएको छ । 
सिमरा — बाराको सिमरास्थित रंगशालामा माघ पहिलो सातादेखि हुने रुस्लान दसौं सिमरा गोल्डकप फुटबल २०७५ को तयारी सुरु भएको छ । ‘जितपुर सिमरा उपमहा–नगरपालिकाको पहिचान, हाम्रो गौरव’ भन्ने मूल नारासाथ हुने प्रतियोगिता माघ ३ देखि हुने आयोजक नव जनजागृति युवा क्लब सिमराले जनाएको छ । शुक्रबार पत्रकार सम्मेलनमा आयोजकले आयोजना खर्च, सहभागी टिम, तयारीबारे जानकारी दिएको छ । गत वर्ष साढे ५ लाख प्रथम पुरस्कार राशि राखेर प्रतियोगिता सञ्चालन भएको थियो । यसपालि पुरस्कार राशिमा ५० हजार थपेर ६ लाख रुपैयाँ पुर्‍याइएको क्लबका महासचिव शम्भुसिंह ठकुरीले जानकारी दिए । उपविजेताको भागमा ३ लाख रुपैयाँ पर्नेछ ।सर्वोत्कृष्ट खेलाडीले स्कुटी पुरस्कार पाउने छन् । गोलकिपर, डिफेन्डर, मिडफिल्डर, फरवार्ड, हाइस्कोरर र प्रशिक्षकलाई जनही २० हजार रुपैयाँ व्यवस्था गरिएको छ । उदीयमान खेलाडीले १५ हजार पाउँदा हरेक दिनको म्यान अफ द म्याचले १० हजार जित्ने छन् ।प्रतियोगितामा ए डिभिजनका ६ क्लब, आयोजकसहित मोफसलका ३ क्लब र एक विदेशी क्लब गरी १० क्लबको सहभागिता रहन क्लब अध्यक्ष कासिम मियाँले जानकारी गराए । ७६ लाख ८७ हजार ५ सय रुपैयाँको अनुमानित खर्च हुने प्रतियोगिताको मुख्य प्रायोजकमा विजय डिस्ट्रिलरी तथा सहप्रायोजकमा क्याल ग्रुप अफ इन्डस्ट्रिज, सूर्य नेपाल, जगदम्बा स्टील, क्लासिक इन्डस्ट्रिज र विश्वकर्मा सिमेन्ट रहेका छन् । 